Richter, Ján, poslanec NR SR (2023-02-14):
Ďakujem pekne za slovo, pán podpredseda. Milé kolegyne, kolegovia, predsa len pokladám toto za tak dôležitú tému, že to neskončí len s tým, že ohlásim, kedy budeme o tom hlasovať. Ale pár poznámok, pár myšlienok k tejto téme, pretože je vyslovene veľmi, veľmi aktuálna. Často sa k tejto problematike vyjadruje samotný minister, kde dáva nejaké prísľuby, kedy bude, čo bude. Pani prezidentka zvoláva stretnutia, lebo už sa asi nemôže na to celkom pozerať, že sa sľubuje, ale nič nedeje. No, a preto je asi si treba povedať, že kde sa celkom nachádzame. Možno nadviažem aj na môjho predrečníka, predkladateľa návrhu a sme v situácii, dobre, často sa tu spomína Valentín. Prosím vás, ak chceme urobiť radosť, a doslova a do písmena, vyznať lásku sociálnej skupine, ktorá sa nazývajú dôchodcovia, no tak toto podporme. Riešime valorizáciu a riešime ešte niečo, čo je ďaleko dôležitejšie, a to je zmrazenie minimálnych dôchodkov, čo treba po tých troch rokoch, preboha, odmraziť a jednoducho dať aj týmto ľuďom. Predstavte si, že tri roky takáto veľká skupina ľudí nedostala nič navyše. Zhodnoťme si, kde sme za tie tri roky dostali, čo sa všetko navýšilo z hľadiska cien, inflácie, energie a ďalších a ďalších vecí. Oni sú na tom takisto, ako boli. No sú na tom horšie, pretože sa prepadli pod hranicu chudoby, ale práve preto je to treba jednoducho v tejto chvíli, chvíli riešiť a možno zabudnúť na nejaké koalično-opozičné prekáračky. Každá tretia domácnosť na Slovensku žije v chudobe, 50-tisíc ľudí sa prepadáva v tom site štátnych sociálnych dávok. To, to sú všetko veci, ktoré neodkladne je treba riešiť. Životné minimum. Pán minister sľubuje aj na výbore to sľuboval, že pripraví automat, aby sa ono pravidelne valorizovalo, ale to je všetko pozde, lebo to jednoducho my už tu tie tri roky žijeme v nejakej situácii a... a tie veci, je potrebné, aby boli riešené čím skôr. Aj tak je to už pozde, ale čím skôr, jednoducho, jednoducho tým lepšie. Na a dôchodcom v súčasnosti pomôže, áno, toto zmena valorizácie. No a tej skupine, čo sa týka MIDO, samozrejmá vec, rozmrazenie. Každopádne je treba povedať, že tie náklady, ktoré sú spojené s odstránením následkov chudoby, sú ďaleko, ďaleko vyššie ako tie preventívne, ktoré tu cez... prostredníctvom jednotlivých opatrení vláda ponúka. Hmotná núdza je definovaná v ústave. My nedodržujeme základné veci – jedno teplé jedlo, ubytovanie a ďalšie veci, ktoré sú s tým spojené. Ja viem, že je to núdza, ale toto už nie je núdza, prostriedky, ktoré dostávajú aj títo ľudia, ktorí sú v hmotnej núdzi, to je, to je jednoducho niekde úplne inde. Štát je povinný v takejto situácie aj v zmysle Ústavy Slovenskej republiky jednoducho robiť, konať. Chudobná spoločnosť je nesolidárna, je nedôverčivá, je frustrovaná. V takejto spoločnosti je napätie, no a, prirodzene, rastie radikalizácia. Minister chce prísť s opatreniami do 10. marca, taký prísľub dal v Prezidentskom paláci. To znamená, že to pôjde na schôdze od 14. 3. do prvého čítania. Pozde, pozde, pozde! Tu je riešenie. Mal som si možnosť preštudovať materiál, ktorý ministerstvo predložilo do medzirezortného pripomienkového konania. Ja viem, že to sa dá ešte všetko meniť, ale tam treba spolovice všetko meniť, pretože to, čo ponúkal, zďaleka nespĺňa tie očakávania, ale hlavne potreby ľudí, ktorí sú na, na tejto veci jednoducho závislí. No a minister popritom sám nemá problém. Priznáva, že mnohí, ktorí sú odkázaní na, na tú pomoc, ju nedostávajú v takej výške, aby neprepadli do toho sita chudoby. A preto, vážená koalícia, pán poverený minister, keďže nekonáte, sme tu my s návrhom, aby sme tým, ktorí dnes najviac trpia, a dostali sa ďaleko, ďaleko pod hranicu chudoby, aby sme im pomohli. Jedna vec je valorizácia a druhá je rozmrazenie minimálnych dôchodkov, pretože keď sa zamrazili pred tými tromi rokmi, bohužiaľ, zabudlo sa na jedno, zamraziť aj ceny energií a ďalšie veci a tá životná úroveň tých ľudí za tie tri roky sa dostala niekde úplne inde. Áno, súhlasím s tým aj, aj z hľadiska tej rozpočtovej zodpovednosti, štátny rozpočet je však pre ľudí, nie pre politikov. A nie je ani pre udržateľnosť, to nemôže byť nejaký svatý, svatý grál. A teraz otázka, zoberte si jednu vec, ktorú ponúkli samotní dôchodcovia, Jednota dôchodcov Slovenska, ich prepočty hovoria o tom, že za minulý rok na tovaroch a službách vlastným tejto sociálnej skupine vzhľadom na nárast cien odviedli o 0,5 mld. navyše. O 0,5 mld. navyše! Prepánaboha, však im to vráťme! Netreba hľadať tu nejaké ďalšie možnosti, odkiaľ, len to, čo odviedli oni navyše vzhľadom na infláciu, rast cien a tovarov a služieb, ktoré prináležia dôchodcom, im vráťme. Ak im to vrátime, poriešime tie najzákladnejšie veci a vlastne dostanú len to, čo vložili do tej štátnej kasy prostredníctvom väčšieho výberu DPH a tovarov a ďalších vecí, ktoré s tým jednoducho súvisia. Nemôžme kašľať ďalej na tých dôchodcov, ktorí sú poberateľmi MIDO. Tri roky stačilo! To je vrchol, to jednoducho treba konať a konať môžeme dnes, môžeme jednoducho rozmraziť to, čo sa podľa mňa veľmi neprezieravo, neprezieravo zamrazilo. Dve-tri vety k tomu, čo to vlastne to MIDO je, pretože právny poriadok Slovenskej republiky ani dôchodkový systém nepoznal tento, tento legislatívny pojem. Ale keď som videl ľudí, ako stoja v tých rovnakých radoch na úradoch práce na štátne sociálne dávky s tými, čo nikdy nerobili, no tak bolo potrebné niečo urobiť. No urobili sme to, že sme zaviedli MIDO. Postavili sme to k rastu a k valorizácii životného minima, ale čo je najdôležitejšie, tí ľudia odrobili minimálne 30 rokov. Možno nerobili na plný úväzok, môžu to byť aj polovičné úväzky, ale robili. Odlíšme to! Motivujme ľudí, aby pracovali, to je aktuálne pre každú jednu spoločnosť, pre každú jednu dobu. A, samozrejme, táto cesta, táto možnosť tu je jednoducho, jednoducho teraz pred nami. Preto, pán Krajniak, aj vás chcem poprosiť, apelujte aj na svojich poslancov z klubu SME RODINA, ak to myslia vážne s pomocou ľuďom, s pomocou dôchodcov a zvlášť minimálne tým, ktorí sú tri roky niekde zamrazení, podporte tento návrh zákona, podporte aj ten pozmeňovací návrh, ktorý sme spoločne predložili s kolegom Tomášom. Ďakujem pekne. Čo sa týka hlasovania, ideme teraz o 11.00 hod.